**VYHLÁSENIE**

O ANULOVANÍ REGIONÁLNYCH FUTBALOVÝCH SÚŤAŽÍ SÚŤAŽNÉHO ROČ. 2019/2020 NA SLOVENSKU

Na základe rozhodnutí najvyšších orgánov SR a mimoriadnej situácie v našej krajine, spôsobenej koronavírusom, vydávajú predsedovia regionálnych futbalových zväzov nasledovné vyhlásenie:

1. Zrušíme všetky regionálne súťaže dospelých, dorastu, žiakov a prípraviek jarnej časti súť.roč. 2019/2020 a vyzývame ObFZ, aby konali rovnako.
2. Následne anulujeme výsledky všetkých doteraz odohratých regionálnych súťaží roč. 2019/2020
3. Pre prípravu súť.roč. 2020/2021 platí zásada, že z aktuálnych regionálnych súťaží nikto nepostupuje ani nezostupuje
4. Usporiadanie budúceho súť. roč. 2020/2021 bude v kompetencii príslušného riadiaceho orgánu, pri dodržaní vyššie uvádzaných zásad (a,b,c)

**Zdôvodnenie**

Podľa odborníkov, bude doterajší nepriaznivý stav na Slovensku trvať dlhšie ako sa predpokladalo. Deň D – keď sa život dostane do normálu, sa vzďaľuje.

Keďže jedným z najdôležitejších opatrení v boji s nákazou je aj obmedzenie osobných a skupinových kontaktov,  v našej nespočetnej futbalovej rodine sú vyššie uvedené opatrenia nevyhnutnosťou.

Asi sme všetci s úľavou prijali rozhodnutie UEFA posunúť barážové stretnutia na neskorší termín, samotné ME (budú sa konať v 12 mestách) o rok. Súčasná európska generácia čelí najväčšej povojnovej kríze.

UEFA + všetky asociácie prejavili zodpovednosť, jednotu, solidaritu a v boji s doterajším neduhom sa stalo ich ústrednou prioritou – ZDRAVIE PRED FUTBALOM.

Keď sa UEFA rozhodla ku tak závažnému kroku, chceme aj my predstavitelia amatérskeho futbalu deklarovať jednotu a zodpovednosť realizovaním uvedeného vyhlásenia. Máme za to, že neexistuje iné riešenie. Vírus rozhoduje o živote a smrti. Je našou povinnosťou popri už existujúcich opatreniach, zrejme tiež budúcich, pomáhať aj zdravotníkom - chrániť zdravie a životy všetkých účastníkov našich súťaží.

Sme rozhodnutí zmierniť dopad koronavírusu, možno aj v prospech futbalu v budúcnosti, najmä keď deň D je v nedohľadne.

Navyše:

1. Súťaže RFZ a ObFZ hrajú prevažne pracujúci amatéri, chlapci a dievčatá navštevujúci školy. Je nemysliteľné zúžiť jarné súťaže do jedného – dvoch mesiacov formou „anglických týždňov“.
2. Súťažný poriadok SFZ (SP) čl.7/6 nám umožňuje citujeme: *„Riadiaci zväz je oprávnený zakázať organizovanie stretnutia s odôvodnením“:*
3. SP čl.9/1 citujeme: *„Majstrovská súťaž sa hrá dvojkolovo systémom jar – jeseň“.* Toto nebude možné dodržať, preto anulovanie doterajších výsledkov.
4. Mimoriadna situácia bude mať značne negatívny dopad na ekonomiku, služby,...,školy budú doháňať zameškané. Nebude priestor na nahustené súťaže – tréningy, ak by aj deň D podľa optimistického variantu nastal v máji.
5. V prípade postupov a zostupov musí existovať rovnosť šancí. Keďže odvetná časť jarných súťaží bude zrušená, nie je možnosť dodržať túto zásadu – preto žiaden postup ani zostup na všetkých úrovniach amatérskeho futbalu v roč. 2019/2020

---------------- o ---------------

Futbalový ročník 2019/2020 bude mimoriadny – taký história dlho nepamätá. No veríme, že navrhované opatrenia sa v tejto neľahkej dobe stretnú s pochopením širokej športovej verejnosti v záujme futbalu predovšetkým pomôcť, nie mu škodiť.

**K podobnému kroku vyzývame aj SFZ, aby uvažoval o zrušení všetkých ním riadených súťaží jarnej časti roč. 2019/2020 a prijal rovnaké opatrenia.**

**Športu zdar – futbalu bez koronavírusu zvlášť.**

Pozn.

V súvislosť so súťažami sa nám javí ešte jedna záležitosť. Tí, čo chcú postúpiť, či sa zachrániť v domnení, že sa bude hrať – nakupujú hráčov. Registračné obdobie končí 31.3.2020, my ak zrušíme jarné súťaže neskôr, FK tak zbytočne investujú.

*Juraj Jánošík, Ladislav Gádoši, Jozef Paršo, Richard Havrilla,*

*predseda BFZ predseda ZsFZ predseda SsFZ predseda VsFZ*

Spracoval: Jozef Paršo